Euroopa Liidu Teataja L 218 , 01/08/1992 Lk 0105 - 0106

Soomekeelne eriväljaanne: Peatükk 3 Köide 44 Lk 0071

Rootsikeelne eriväljaanne: Peatükk 3 Köide 44 Lk 0071



Komisjoni määrus (EMÜ) nr 2235/92, 31. juuli 1992, millega kehtestatakse värskepiimatoodete tarbimisabi üksikasjalikud rakenduseeskirjad Kanaari saartel EUROOPA ÜHENDUSTE KOMISJON, võttes arvesse Euroopa Majandusühenduse asutamislepingut, võttes arvesse nõukogu 15. juuni 1992. aasta määrust (EMÜ) nr 1601/92, mis käsitleb teatavate põllumajandussaadustega seotud erimeetmeid Kanaari saartel, [1] eriti selle artiklit 11, võttes arvesse nõukogu 11. juuni 1985. aasta määrust (EMÜ) nr 1676/85 ühises põllumajanduspoliitikas kohaldatava arvestusühiku väärtuse ja ümberarvestuskursside kohta, [2] viimati muudetud määrusega (EMÜ) nr 2205/90, [3] eriti selle artiklit 12, ning arvestades, et: eespool nimetatud määrusega nähakse ette abi, mida Kanaari saartel tuleb anda värskete lehmapiimatoodete inimtarbimiseks saarte tarbimisvajaduse piires; nimetatud abi maksmine eeldab sellest tuleneva kasu tegelikku edasikandumist tarbijale kõnealuste toodete tarbijahinna kasvu vältimise kaudu; kohapeal valmistatud värskepiimatoodete tarbimise soodustamiseks tuleks kehtestada kõnealuse meetme teatud üksikasjalikud rakenduseeskirjad, sealhulgas piimatoodete kogus, mis annab õiguse abi saada; haldusasutustele tuleks anda vajalikud vahendid vältimaks kõnealuse abi kõrvalekaldumist selle eesmärkidest, milleks on kohapeal valmistatud värskete lehmapiimatoodete korrapärane realiseerimine kohalikul turul ning kasu edasikandumine lõpptarbijale; riigi ametiasutused peaksid kehtestama kontrollimeetmed abikava nõuetekohase toimimise kindlustamiseks; tuleks sätestada perioodiline aruandlus komisjonile; määrusega (EMÜ) nr 1601/92 kehtestatud kord jõustus 1. juulil 1992; selle kohaldamise üksikasjalikud eeskirjad peaksid kehtima hakkama samal kuupäeval; käesolevas määruses sätestatud meetmed on kooskõlas piima- ja piimatooteturu korralduskomitee arvamusega, ON VASTU VÕTNUD KÄESOLEVA MÄÄRUSE: Artikkel 1 1. Määruse (EMÜ) nr 1601/92 artiklis 11 sätestatud Kanaari saartel valmistatud värskete lehmapiimatoodete inimtarbimise abi makstakse 12kuulise ajavahemiku jooksul maksimaalselt 44000 tonni täispiima pealt. 2. Abi suurus on 7 eküüd 100 kilogrammi täispiima kohta, mida on kasutatud käesoleva määruse lisas loetletud mitmesuguste toodete valmistamiseks. Abi arvestatakse riigi vääringusse ümber abitaotluse esitamise kuu esimesel päeval kohaldatava põllumajandusliku ümberarvestuskursi põhjal. 3. Käesolevas määruses tähendab "täispiim" ühe või mitme lehma lüpsmisel saadud toodet, mille koostist pole pärast lüpsmist muudetud. Artikkel 2 1. Abi antakse meiereide kirjaliku taotluse alusel, kui need kohustuvad: a) pidama eelkõige eri piimatoodete koguste ja kõnealustes toodetes kasutatud piima koguste arvestust; b) alluma asjaomase liikmesriigi määratud mis tahes kontrollimeetmele, eelkõige seoses raamatupidamise ning kõnealuste toodete kvaliteedi kontrolliga. 2. Abitaotlused tuleb esitada liikmesriigi pädeva asutuse nõutaval standardplangil ning need peavad sisaldama vähemalt järgmisi andmeid: - eri toodetes kasutatud piima kogused tooteliikide kaupa, - meierei nimi ja aadress, - vastava abi suurus. Artikkel 3 1. Hispaania võtab kõik vajalikud meetmed, eelkõige kontrollimeetmed tagamaks, et: a) abi antakse üksnes artiklis 1 osutatud ja otseseks inimtarbimiseks Kanaari saartel mõeldud piimatoodete korral; b) abist saadav kasu kandub lõpliku jaehinna tegeliku mõjutamise kaudu üle tarbijale. 2. Hispaania teavitab komisjoni lõikes 1 viidatud meetmetest kolme kuu jooksul alates käesoleva määruse jõustumisest. Artikkel 4 1. Artikli 2 lõike 1 kohaselt korraldatud kontrollide kohta tuleb koostada aruanded, milles täpsustatakse: - kontrolli kuupäev, - kontrolli koht, - saadud tulemused. 2. Pädevad asutused teavitavad komisjoni eeskirjade eiramise juhtudest nelja nädala jooksul. Artikkel 5 Kui abist tulenev kasu ei kandu edasi lõpptarbijale, võivad Hispaania pädevad asutused: - abi täielikult või osaliselt tagasi nõuda, - abisaamise õiguse olenevalt kohustuste täitmatajätmise tõsidusest ajutiselt või alaliselt peatada. Artikkel 6 Hispaania saadab komisjonile hiljemalt iga kuu viimasel päeval eelmise kuu kohta järgmised andmed: - kogused, mille kohta on esitatud abitaotlused, - kogused, millele on abi eraldatud. Artikkel 7 Käesolev määrus jõustub järgmisel päeval pärast selle avaldamist Euroopa Ühenduste Teatajas. Käesolevat määrust kohaldatakse alates 1. juulist 1992. Käesolev määrus on tervikuna siduv ja vahetult kohaldatav kõikides liikmesriikides. Brüssel, 31. juuli 1992 Komisjoni nimel komisjoni liige Ray Mac Sharry [1] EÜT L 173, 27.6.1992, lk 13. [2] EÜT L 164, 24.6.1985, lk 1. [3] EÜT L 201, 31.7.1990, lk 9. -------------------------------------------------- LISA Tooted, millel on õigus saada määruse (EMÜ) nr 1601/92 artikli 11 lõikes 1 osutatud ühenduse abi 1. Toorpiim. 2. Pastöriseeritud täispiim. 3. Rõõsk koor. 4. Täispiimast valmistatud jogurt. 5. Värsked juustud, mille kuivaine rasvasisaldus ei ületa 40 %. --------------------------------------------------